Europos Parlamento ir Tarybos Reglamentas (EB) Nr. 2195/2002
2002 m. lapkričio 5 d.
dėl bendro viešųjų pirkimų žodyno (BVPŽ)
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 47 straipsnio 2 dalį bei 55 ir 95 straipsnius,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
atsižvelgdami į Regionų komiteto nuomonę [3],
laikydamiesi Sutarties 251 straipsnyje nustatytos tvarkos [4],
kadangi:
(1) Įvairių klasifikatorių naudojimas kenkia Europos viešųjų pirkimų atvirumui ir skaidrumui. Jo poveikis pranešimų kokybei ir jų paskelbimo laikui de facto varžo ekonominės veiklos vykdytojų galimybes sudaryti viešąsias sutartis.
(2) Komisija savo Rekomendacijoje 96/527/EB [5] paragino susitariančiuosius subjektus ir institucijas naudotis bendru viešųjų pirkimų žodynu (BVPŽ), parengtu remiantis kai kuriais galiojančiais klasifikatoriais, siekiant juos kuo labiau pritaikyti prie tam tikrų viešųjų pirkimų sistemos ypatumų apibūdinant sutarties dalyką.
(3) Sudarant bendrą klasifikavimo sistemą, skirtą viešiesiems pirkimams, reikia standartizuoti nuorodas, kurias naudoja susitariančiosios institucijos ir subjektai sutarties dalyką apibūdinti.
(4) Valstybės narės turi turėti bendrą nuorodų sistemą, kurioje Bendrijos oficialiomis kalbomis būtų pateikiami vienodi prekių aprašymai ta pačia atitinkamų raidinių skaitmeninių kodų tvarka, kad Bendrijoje būtų galima įveikti su kalba susijusias kliūtis.
(5) Todėl šiuo reglamentu reikia priimti patikslintą BVPŽ redakciją kaip bendrą viešiesiems pirkimams skirtą klasifikavimo sistemą, kurios įgyvendinimui taikomos direktyvos dėl viešųjų sutarčių sudarymo tvarkos derinimo.
(6) Taip pat turi būti sudarytos paaiškinamosios lentelės, kuriose būtų nurodyta, kaip BVPŽ atitinka statistinį Europos ekonominės bendrijos produktų pagal veiklos rūšį klasifikatorių (CPA), Jungtinių Tautų laikiną pagrindinį prekių klasifikatorių (CPC prov.), Europos Bendrijų statistinį ekonominės veiklos rūšių klasifikatorių (NACE 1 red.) ir kombinuotąją nomenklatūrą (KN).
(7) BVPŽ sandarą ir kodus gali prireikti pritaikyti arba iš dalies pakeisti atsižvelgiant į rinkos ir vartotojų poreikių pokyčius. Todėl turi būti nustatyta tinkama patikslinimo tvarka.
(8) Priemonės, reikalingos šiam reglamentui įgyvendinti, turėtų būti priimtos remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [6].
(9) Valstybės narės negali reikiamai pasiekti tikslo, kurio siekiama atliekant siūlomą veiklą, būtent sudarant viešosioms sutartims skirtą klasifikavimo sistemą, dėl veiklos masto ir poveikio šį tikslą galima tinkamiau pasiekti Bendrijos lygiu, nes Bendrija gali priimti priemones, remdamasi subsidiarumo principu, kaip nurodyta Sutarties 5 straipsnyje. Remiantis minėtame straipsnyje apibrėžtu proporcingumo principu, šiuo reglamentu nustatomos tik tos priemonės, kurių reikia šiam tikslui pasiekti.
(10) Pasirinkta ne direktyva, o reglamentas, nes valstybėms narėms nereikia atskirai įgyvendinti viešosioms sutartims nustatytos klasifikavimo sistemos.
(11) Siekiant supažindinti vartotojus su suvienodinta klasifikavimo sistema, kuri galiausiai bus privaloma, šis BVPŽ reglamentas turėtų būti įgyvendinamas pasibaigus sureguliavimo laikotarpiui,
PRIĖMĖ ŠĮ REGLAMENTĄ:
1 straipsnis
1. Šiuo reglamentu nustatoma bendra klasifikavimo sistema, taikoma viešiesiems pirkimams, vadinama "bendru viešųjų pirkimų žodynu" arba "BVPŽ".
2. BVPŽ tekstas pateikiamas I priede.
3. Paaiškinamosios lentelės, kuriose nurodyta, kaip BVPŽ atitinka Europos ekonominės bendrijos produktų pagal veiklos rūšį klasifikatorių (CPA), Jungtinių Tautų laikiną pagrindinį prekių klasifikatorių (CPC prov.), Europos Bendrijų statistinį ekonominės veiklos rūšių klasifikatorių (NACE 1 red.) ir Kombinuotąją nomenklatūrą (KN), pateikiamos atitinkamai II, III, IV ir V prieduose.
2 straipsnis
Komisija 3 straipsnio 2 dalyje nustatyta tvarka priima priemones, būtinas, kad BVPŽ būtų peržiūrėtas.
3 straipsnis
1. Komisijai padeda Viešųjų sutarčių patariamasis komitetas, įsteigtas pagal Tarybos sprendimo 71/306/EEB [7] 1 straipsnį (toliau - Komitetas).
2. Kai daroma nuoroda į šią dalį, taikomi Sprendimo 1999/468/EB 3 ir 7 straipsniai, atsižvelgiant į jo 8 straipsnio nuostatas.
3. Komitetas priima savo darbo tvarkos taisykles.
4 straipsnis
Šis reglamentas įsigalioja 2003 m. gruodžio 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 5 d.